Saben wong ing pesisir lor Jawa Tengah kabeh wis padha kenal marang grombolan Macan Ireng, sawijining grombolan rampog, begal lan kecu. Grombolan kang wis misuwur olehe wengis lan tega pati marang para kurbane. Anggone ngrampog akehe ing tlatah pesisir lor. Dhek semana tau ngrampog sepur ekspress kang lagi mandheg ana setasiyun Weleri lan wis ora kepetung anggone mbegal bis kang ngliwati pesisir lor. Grombolan Macan Ireng dipandhegani dening Sumbogo kang diceluk kanthi sebutan Gogor. Durjana siji iku nate dipakunjara ing Plantungan Kendal kanthi paukum limang taun kurungan. Nanging durung nganti nem wulan dheweke wis kasil ucul sakwise mateni lan njupuk pistule sipir pakunjaran. Dene jeneng Macan Ireng kajupuk saka gambar ndhas macan warna ireng sing ana lengen kiwane Gogor.